Wir, Fridrich, von gotes gnaden hertzog ze Osterich, ✳ ze Styr ✳ und ze Kernden, ✳ ze Chrayn ✳ und uf der Windischen Marich ✳ und ze Portnowe, ✳ graf
ze Kyburch ✳ und ze Habspurch ✳ und lantgraf in Elsazzen, ✳ vˀgehen un̄ kuͤndē allen lùten, ✳ die disen brif sehent, ✳ lesent ✳ oder hoͤrent lesen, ✳ daz wir ✳
got und unser frowen ✳ und allen heyligen ze lob und ze ere ✳ und ouch durch unsers lieben herren und enes chunig Albr̄ und unser liebē
frowen und anen, ✳ chuniginne Elizabeten sele, ✳ und unser und aller unserr vordren selen ze hail und ze trost, ✳ daz chloster, da ze Kunigesfelt, Sand
Claren ordens, ✳ gelegen in Costentzer bistum, ✳ unser stiftunge ✳ und unserr lieben frowen und anen, der vorgnant, stiftung ist, ✳ di ouch da erwelt hat ze
ligen, ✳ gêntzlich in unsˀn scherme und unser gnade genomen haben ✳ und fryen ez also ✳ und geben in daz reht und ouch alleu deu reht, ✳ di in unser lieber
herre und veter, ✳ kunig Fridrˀ, sêlig, ✳ und ander unser vetern ✳ und ouch unser lieber vater, hertzog ✳ Ott̄, ✳ sêlig, gegeben habent, ✳ als wirs in iren brifen
funden haben von wort ze wort, ✳ daz wir ✳ noch dhain unser erben ✳ noch unser nachkomen ✳ oder unser vˀweser ✳ oder amptman ✳ oder richter ✳ dhain
stùwer ✳ oder fuͦre ✳ oder nachtselle ✳ oder deiner slacht ungelt nemen sullen ✳ uf des vorgnanten chloster ✳ lùten ✳ noch guͦt, daz es nu hat ✳ oder her nach
reht und redlich gewinnen mag. ✳ es sol ouch uf des vorgnanten chlosters guͦt ✳ dhein richter gwalt noch gericht haben ✳ und swaz sache uf dē selbē guͦt ✳ uf
erstent, ✳ diͤ sullent des chlostˀ pfleger horen und richten ✳ an alle die sache, di an den tod gent, di sol der lantrichter richten, ✳ odˀ swen des landes herre dar zu
schaffet ze richten gen den schuldigen gegen sinem leibe ✳ und nicht gegen sinem gûte, ✳ und sol des schuldigen gût dem chloster gevallen nach recht.
si sullen ouch alles des, ✳ des si zu dem chloster bedurffen, ✳ fuͦren in unserm lande ✳ und in unserr gebiete an zole und an alles ungelt ✳ und allen irrsal. ✳
wir geben in ouch daz recht, ✳ in welcher unser stat si des chlosters guͦt fuͦrent oder ze behalten gebent, ✳ daz man si daz lazze in und uͤz fuͦren an alles
ungelt ✳ und an allen irresal. ✳ wir geben in ouch daz recht, ✳ daz si uf der Ar ✳ ainen vischer haben sullen ✳ und uf der Ruse ainen, an allen irresal. ✳ wêr aber,
daz di vischer beide ✳ uf der vorgnanten wazzer einem mit ein ander vischten, ✳ dar an sol si nimen irren. ✳ es ist ouch unser wille, daz von dem chloster ein wagen
in unser hoͤltzer gê, wenn si sin beduͦrffent. ✳ wir geben in ouch den kylchensatze ze Stoffen mit allen den nûtzen und rechten, als wir in gehabt haben, ✳ also daz
des vorgnanten chloster eptessinn und der convent ✳ von des vorgnanten kylchensatzes nùtzen und ouch von dem hofe ze Rynvelden, ✳ den unser liebeu frowe und
ane ✳ umb ir bereitschaft gekouffet hat, ✳ sechs priester, Minner Bruͤder ordens, ✳ ewichlich von haben sullen ✳ und sullen den ir notduͦrft an allen dingen versehen ✳
als verre, ✳ als vier und zweintzig march geltes hˀren gult nach des landes gwonheit gelangen mag. ✳ ouch wellen wir, daz di Minner Bruder ✳ mit ✳
den selben frowen ✳ und mit ires chlosters ✳ guͦt ✳ nicht ze schaffen haben, noch dheinen gwalt dar uber haben, ✳ wan als vil, ✳ ob der eptessinn und dˀ cōvent ✳
der bruder rat bedurffent, ✳ daz si dann den frowen raten daz beste, ✳ daz si kùnnen und wizzen, ✳ sust sol des chlosters gescheffte ✳ und ordenunge weltliches geschêftes, ✳ unzˀgenchliches guͦtes ✳ gentzlich und gar sten in der eptessinn und des convents gewalt an allen irresal. ✳ wir wellen ouch, daz di vorgnāt frowe ✳
weder geistlich noch weltlich geste enpfahe, ✳ es sin Minnˀ Bruder, ✳ Prediger ✳ oder welicher ley lùte si sin begebens ordens, ✳ und ze einem ewigen und offenn
urkunde, ✳ daz dis stête und ewig belibe, ✳ haben wir disen brif versigelt mit unsˀm hangendem insigel, ✳ fur uns ✳ und fur unser erben ✳ und alle unser
nachkomen, ✳ der ist geben ze Brugge, an mitwochen nach dem palmtach, ✳ do man zalte von Christes gebuͤrt driutzehenhundert jar, ✳ und in
dem vier und viertzikisten jar. ✳